Foto’s: Talle beseer ná voertuig voetgangers ‘met opset’ tref | Maroela Media
Australiese media berig tot 19 mense is beseer nadat ŉ motor Donderdag in ŉ skare voetgangers op ŉ sypaadjie in Melbourne ingeploeg het.
CNN berig twee mense is reeds in hegtenis geneem in verband met die voorval. Volgens plaaslike media is 12 van die beseerdes na hospitale geneem, insluitend ŉ kleuter wat ernstige kopbeserings opgedoen het. CNN berig verskeie van die beseerdes is in ŉ kritieke toestand.
Reuters berig die Australiese polisie het bevestig die bestuurder van die voertuig, ŉ wit Suzuki-sportnutsvoertuig, het “met opset” in die skare ingejaag, maar daar is nog geen bevestiging dat die voorval met terreur verband hou nie.
ŉ Skermskoot van ŉ uitsending deur die Australiese Uitsaaikorporasie van nooddienswerkers wat slagoffers op die toneel behandel (21 Desember 2017). Foto: Australian Broadcast Corp. via AP
Die voorval het in Flindersstraat plaasgevind, een van Melbourne se besigste strate vir voetgangers, aangesien dit tussen ŉ groot treinstasie en die bedrywige sakesentrum geleë is. Talle voetgangers was ten tyde van die voorval in die straat besig om hul laaste Kersinkopies te doen.
ŉ Ooggetuie, net bekend as David, het aan ABC News gesê die voertuig het tussen 60 km/h en 100 km/h gery toe dit die voetgangers getref het. “Die mense is teen ŉ redelike spoed getref en een of twee is hoog in die lug op geslinger,” het hy gesê.
Die plaaslike polisie het in ŉ verklaring gesê daar is tans ŉ groot polisieteenwoordigheid in die gebied om die gemeenskap se veiligheid te verseker.
So Aussie media noem hy is Australiese burger maar “mentally ill and drug addict”. Oorsese media meld hy is ban Afghaanse afkoms. Seker ‘n Presbyterian. ;-)
Ek’s n NZ burger, maar nie afkomstig van NZ nie.
Wys maar net weer die sogenaamde land van melk en heuning is toe ook nie van ernstige misdade gevrywaar nie. Ek sal maar hier in die wilde weste SA bly ons het al geleer om te koes en weg tespring.
Hy is beide ‘n Australiese burger en van Afghaanse herkoms. Die res is net bespiegelings.